**ŽUPANIJSKO STRUČNO VIJEĆE UČITELJA NJEMAČKOG JEZIKA OSJEČKO-BARANJSKE ŽUPANIJE**

**ELEMENTI I KRITERIJI VREDNOVANJA**

**U NASTAVI NJEMAČKOG JEZIKA U OSNOVNOJ ŠKOLI**

**5. – 8. razred**

Vrednovanje je sustavno prikupljanje podataka u procesu učenja i postignutoj razini kompetencija: znanjima, vještinama, sposobnostima, samostalnosti i odgovornosti prema radu, u skladu s unaprijed definiranim i prihvaćenim načinima, postupcima i elementima, a sastavnice su **praćenje, provjeravanje i ocjenjivanje**.

**Praćenje** je sustavno uočavanje i bilježenje zapažanja o postignutoj razini kompetencija i postavljenim zadacima definiranim nacionalnim i predmetnim kurikulumom, nastavnim planom i programom te strukovnim i školskim kurikulumom.

**Provjeravanje** podrazumijeva procjenu postignute razine kompetencija u nastavnome predmetu ili području i drugim oblicima rada u školi tijekom školske godine.

**Ocjenjivanje** je pridavanje brojčane ili opisne vrijednosti rezultatima praćenja i provjeravanja učenikovog rada prema sastavnicama ocjenjivanja svakog nastavnog predmeta.

**Elementi i kriteriji vrednovanja učenika 5. – 8. RAZRED**

|  |  |  |  |  |
| --- | --- | --- | --- | --- |
| **GOVORENJE** | | | | |
| **ODLIČAN** | **VRLO DOBAR** | **DOBAR** | **DOVOLJAN** | **NEDOVOLJAN** |
| Učenik je aktivan u konverzaciji.  Izražava svoje misli tečno i bez većih gramatičkih grešaka.  Zna upotrijebiti pravu frazu na pravom mjestu, s pravilnim izgovorom i intonacijom.  Usvojeni vokabular uspješno prenosi na nove situacije. | Učenik govori pravilno, nesiguran u pojedinim elementima.  Govori uz manje gramatičke greške. Ponekad upotrijebi neadekvatnu riječ ili frazu, koju može samostalno ispraviti, nakon skretanja pozornosti na istu. | Učenik se može sporazumijevati i pri tome se služi skromnim fondom riječi. Ima poteškoća u čitanju, izgovoru i intonaciji. | Učenik pravi ozbiljne greške u konverzaciji i izgovoru, rijetko nalazi odgovarajuće riječi i fraze.  Rječnik mu je oskudan, govori sporo i s oklijevanjem. | Učenik se ne može samostalno izražavati u usmenom obliku.  Jedva usvaja najosnovniji vokabular.  Loš izgovor onemogućava razumijevanje sadržaja. |

|  |  |  |  |  |
| --- | --- | --- | --- | --- |
| **ČITANJE/SLUŠANJE S RAZUMIJEVANJEM** | | | | |
| **ODLIČAN** | **VRLO DOBAR** | **DOBAR** | **DOVOLJAN** | **NEDOVOLJAN** |
| Učenik u potpunosti razumije svako pitanje i usmena izlaganja u normalnom tempu. Razumije pisani i slušani tekst u potpunosti.  Lako i izražajno odgovara na postavljena pitanja.  Poznaje ključni vokabular te ga pravilno upotrebljava u rečenici.  Uspješno prevodi u oba smjera, njemačko-hrvatski i hrvatski-njemački. | Učenik razumije svako postavljeno pitanje i izlaganje u normalnom tempu i govoru. Ponekad je potrebno nešto ponoviti. Razumije pisani i slušani sadržaj u cijelosti, ali ne i svaku pojedinost.  Poznaje ključni vokabular ali ima manjih poteškoća kod upotrebe u rečenici | Učenik razumije gotovo svako postavljeno pitanje i izlaganje u normalnom tempu i govoru, ali je ponekad nužno ponoviti ili pojednostaviti neke dijelove rečenica. Pročitani tekst sadržajno razumije približno točno. Moguće je da nešto nije razumio, ali u ponovljenom čitanju uz objašnjenje ključne riječi ili strukture može samostalno ispraviti. Razumije odabirom pravilnog rješenja kod zadataka višestrukog izbora. | Učenik ima teškoća u razumijevanju pitanja, izlaganja te pri čitanju teksta. Jedva shvaća uz objašnjenja i pojednostavljenja.  Poznaje samo pojedine riječi iz ključnog vokabulara.  Prevodi samo u jednom smjeru, njemačko-hrvatski | Učenik ne razumije pitanja, izlaganje, pročitani tekst niti uz pojednostavljenja i veliku pomoć učiteljice. |

|  |  |  |  |  |
| --- | --- | --- | --- | --- |
| **PISANJE** | | | | |
| **ODLIČAN** | **VRLO DOBAR** | **DOBAR** | **DOVOLJAN** | **NEDOVOLJAN** |
| Učenik može pisano izraziti svoje misli samostalno i bez većih pravopisnih grešaka.  Samostalno i točno piše rečenice, poruke i tekstove.  Koristi sav ili velik dio obrađenog vokabulara i gramatičkih struktura.  Redovito izvršava sve pisane zadatke u bilježnici i radnoj bilježnici. | Učenik izražava svoje misli samostalno uz povremene praopisne greške.  Uglavnom točno piše rečenice, poruke i tekstove, uz poticaj učitelja samostalno ispravlja povremene greške.  Uglavnom koristi obrađeni vokabular i gramatičke srukture.  Gotovo redovito izvršava sve pisane zadatke u bilježnici i radnoj bilježnici. | Učenik uz pomoć izražava svoje misli pisanim putem, često čini pravopisne greške.  Pogreške u pravopisu i gramatici ne ometaju bitno razumijevanje.  Češće griješi kod pisanja rečenica, poruka i tekstova te se uz pomoć učitelja ispravlja.  Koristi skroman dio obrađenog vokabulara.  Djelomično izvršava izvršava pisane zadatke u bilježnici i radnoj bilježnici. | Učenik se ne uspijeva samostalno pisano izražavati, pravi česte i ozbiljne pravopisne greške.  Piše rečenice, poruke i tekstove samo uz pomoć učitelja.  Koristi samo osnovni vokabular.  Neredovito izvršava pisane zadatke u bilježnici i radnoj bilježnici. | Učenik čini velike greške u pisanom izražavanju i u osnovnim gramatičkim oblicima.  Niti uz stalnu pomoć učitelja ne uspjeva pisati rečenice, poruke i tekstove.  Ne koristi ni osnovni vokabular.  Često ne izvršava pisane zadaće. |

**PRILOG UZ KRITERIJE VREDNOVANJA – ljestvice za vrednovanje pisanih radova[[1]](#footnote-1)**

**Ljestvica za vrednovanje pisanog rada – vođeni sastav**

|  |  |  |  |  |
| --- | --- | --- | --- | --- |
|  | **ODLIČAN** | **VRLO DOBAR** | **DOBAR** | **DOVOLJAN** |
| **Izvršenje zadatka** | Sastav ima uvod, glavni dio i zaključak. Svi su dijelovi zadane teme relativno jednako razrađeni. Sastav se sastoji od dovoljnog broja riječi. | Sastav ima uvod, glavni dio i zaključak. Svi su dijelovi zadane teme podjednako razrađeni. Sastav se sastoji od približno dovoljnog broja riječi. | Sastav nema sve dijelove ili njihova podjela i razrada nije jasna. Veći dio teme je razrađen. Sastav se ne sastoji od dovoljnog broja riječi. | Struktura sastava je nerazrađena i nedovoljno jasna. Dijelovi teme su razrađeni u tolikoj mjeri da je sastav dovoljno smislen. |
| **Kohezija** | Tijek misli je jasan i dijelovi sastava su učinkovito strukturirani. Uporaba veznika je primjerena i sastav se lako čita. | Tijek misli je uglavnom jasan i dijelovi sastava su dobro strukturirani. Rečenice su povremeno izolirane zbog manjka veznika. | Tijek misli je ponekad nejasan. Postoji naznaka strukture sastava. Povremeno koristi veznike, ali su rečenice u pravilu kratke i izolirane. | Tijek misli je često nejasan. Zbog loše strukture i nekorištenja veznika, tekst je teško čitati. |
| **Vokabular** | Koristi se širok raspon riječi. Aktivno se koriste riječi obrađene na satu. Povremeno se pojavljuju manje greške u pravopisu koje ne umanjuju razumljivost teksta. | Koristi se poprilično širok raspon riječi. Povremeno se koriste riječi obrađene na satu. U sastavu se pojavljuju greške u pravopisu koje ne utječu previše na razumljivost teksta. | Raspon riječi je dosta oskudan. Uglavnom se koriste ranije poznate riječi. Pojavljuju se pravopisne pogreške koje povremeno utječu na razumljivost teksta. | Raspon riječi je oskudan i često se pojavljuju iste riječi. Pogreške u pravopisu ponekad uzrokuju teškoće u razumijevanju. |
| **Gramatika** | Raspon gramatičkih struktura je primjereno širok. Aktivno se koriste gramatičke strukture obrađene na satu. Gramatičke strukture su u pravilno točno upotrjebljene. | Raspon gramatičkih struktura je dobar. Aktivno se koriste gramatičke strukture obrađene na satu. Gramatičke strukture su povremeno krivo upotrjebljene, ali ne umanjuju razumijevanje teksta. | U pravilu se oslanja na jednostavne strukture. Gramatičke pogreške povremeno utječu na razumljivost teksta, ali ga ne otežavaju u velikoj mjeri. | U pravilu se oslanja na vrlo jednostavne strukture. Gramatičke pogreške su učestale i otežavaju razumljivost teksta. |

**Ljestvica za vrednovanje pisanog rada – Pisanje pisma/elektronske pošte**

|  |  |  |  |  |
| --- | --- | --- | --- | --- |
|  | **ODLIČAN** | **VRLO DOBAR** | **DOBAR** | **DOVOLJAN** |
| **Izvršenje zadatka** | Pismo ima uvodni pozdrav, glavni dio i zaključni pozdrav. Svi su dijelovi zadane teme relativno jednako razrađeni. Pismo se sastoji od dovoljnog broja riječi. | Pismo ima uvodni pozdrav, glavni dio i zaključni pozdrav. Svi su dijelovi zadane teme podjednako razrađeni. Pismo se sastoji od približno dovoljnog broja riječi. | Pismo nema sve dijelove ili njihova podjela i razrada nije jasna. Veći dio teme je razrađen. Pismo se ne sastoji od dovoljnog broja riječi. | Struktura pisma je nerazrađena i nedovoljno jasna. Dijelovi teme su razrađeni u tolikoj mjeri da je pismo dovoljno smisleno. |
| **Kohezija** | Tijek misli je jasan i dijelovi pisma su učinkovito strukturirani. Uporaba veznika je primjerena i pismo se lako čita. | Tijek misli je uglavnom jasan i dijelovi pismo su dobro strukturirani. Rečenice su povremeno izolirane zbog manjka veznika. | Tijek misli je ponekad nejasan. Postoji naznaka strukture pisma. Povremeno koristi veznike, ali su rečenice u pravilu kratke i izolirane. | Tijek misli je često nejasan. Zbog loše strukture i nekorištenja veznika, tekst je teško čitati. |
| **Vokabular** | Koristi se širok raspon riječi. Aktivno se koriste riječi obrađene na satu. Povremeno se pojavljuje manje greške u pravopisu koje ne umanjuju razumljivost teksta. Jasno je izraženo mišljenje i davanje savjeta. | Koristi se poprilično širok raspon riječi. Povremeno se koriste riječi obrađene na satu. U pismu se pojavljuju greške u pravopisu koje ne utječu previše na razumljivost teksta. Jasno je izraženo mišljenje i davanje savjeta. | Raspon riječi je dosta oskudan. Uglavnom se koriste ranije poznate riječi. Pojavljuju se pravopisne pogreške koje povremeno utječu na razumljivost teksta. Izrečeno mišljenje i savjeti nisu jasno izrečeni. | Raspon riječi je oskudan i često se pojavljuju iste riječi. Pogreške u pravopisu ponekad uzrokuju teškoće u razumijevanju. Nije izrečeno mišljenje niti je dan savjet. |
| **Gramatika** | Raspon gramatičkih struktura je primjereno širok. Aktivno se koriste gramatičke strukture obrađene na satu. | Raspon gramatičkih struktura je dobar. Aktivno se koriste gramatičke strukture obrađene na satu uz povremene greške, ali ne umanjuju razumijevanje teksta. | U pravilu se oslanja na jednostavne strukture. Gramatičke pogreške povremeno utječu na razumljivost teksta, ali ga ne otežavaju u velikoj mjeri. | U pravilu se oslanja na vrlo jednostavne strukture. Gramatičke pogreške su učestale i otežavaju razumljivost teksta |

**Ljestvica za vrednovanje pisanog rada – plakat**

|  |  |  |  |
| --- | --- | --- | --- |
|  | **ODLIČAN** | **VRLO DOBAR** | **DOBAR** |
| **Prezentacija/organizacija** | Podaci na plakatu su dobro organizirani i lako ih se može pratiti. Rukopis je uredan I lako se čita. | Plakat je dobro organiziran, ali mu nedostaje jasnija struktura. Rukopis je uglavnom čitak. | Prezentacija podataka je nejasna i loše organizirana. Teško je pronaći podatke na plakatu. |
| **Gramatika i pravopis** | Na plakatu ima vrlo malo gramatičkih i pravopisnih pogrešaka. Jezik se lako prati i razumije. Na plakatu su korišteni obrađeni jezični sadržaji. | Na plakatu se nalaze određene gramatičke i pravopisne greške . Uglavnom se koriste prethodno obrađeni jezični sadržaji. | Na plakatu se nalazi velik broj gramatičkih i pravopisnih pogrešaka. Obrađeni jezični sadržaji se rijetko pojavljuju na plakatu. |
| **Kreativnost** | Podaci su slikovno popraćeni na primjeren način. U izradu plakata uložen je znatan trud. | Podaci su popraćeni određenim slikovnim materijalima. Podaci su mogli biti predstavljeni na kreativniji način. | Podaci su slabo slikovno popraćeni. Uloženo je malo truda u izradu plakata. |
| **Zadani elementi (naslov, ime učenika, odgovori na pitanja)** | Plakat uključuje sve zadane elemente. Podaci na plakatu su točni. | Plakat uključuje većinu zadanaih elemenata. Gotovo svi podaci su točni. | Plakat uključuje manji dio zadanih elemenata. Većina podataka na plakatu nije točna. |

**DIKTAT**I se ocjenjuju prema broju riječi u diktiranom tekstu te prema broju pogrešaka. Ponovljena ista pogreška u diktatu se smatra jednom pogreškom.

|  |  |  |  |  |  |  |
| --- | --- | --- | --- | --- | --- | --- |
| **Duljina diktata** | **Ocjena** | **Broj pogrešaka** |  | **Duljina diktata** | **Ocjena** | **Broj pogrešaka** |
| 10 do 25 riječi | 5 | 0-1 |  | 25 d0 45 riječi | 5 | 0-1 |
|  | 4 | 2-3 |  |  | 4 | 2-3 |
|  | 3 | 4-6 |  |  | 3 | 4-6 |
|  | 2 | 7-9 |  |  | 2 | 7-9 |
|  | 1 | 6 i više |  |  | 1 | 10 i više |

**OBLICI PRAĆENJA I VREDNOVANJA:**

**1.) USMENO PRAĆENJE I VREDNOVANJE** obuhvaća praćenje i vrednovanje VJEŠTINE GOVORENJA, SLUŠANJA S RAZUMIJEVANJEM, ČITANJA S RAZUMIJEVANJEM kao i same VJEŠTINE ČITANJA:

Govorne vještine provjeravaju se verbalnom reakcijom na verbalni i neverbalni poticaj (pitanja vezana uz nastavne sadržaje, osobna pitanja vezana uz nastavne sadržaje, opis slike i slično), reprodukcijom pjesmica, kraćim dramatizacijama, dijalozima, glasnim čitanjem. Usmeno provjeravanje i vrednovanje učenika može se provoditi na svakom nastavnom satu bez obveze najave. Svaka aktivnost na nastavnom satu u kojoj učenici iskazuju jezičnu aktivnost bilo na receptivnoj, reproduktivnoj ili produktivnoj razini može se vrednovati ocjenom, i to prvenstveno iz razumijevanja i govora. Ocjena proizlazi iz kontinuiranog praćenja spomenutih aktivnosti učenika na nastavnom satu, a učenika se može i posebno provjeriti, posebno ako se se radi o učeniku koji je uglavnom pasivan na satu ili je dulje izostao s nastave. Trajanje takvih usmenih provjera treba ograničiti na 5 minuta. Učeniku se treba dati prilika da se i sam javi za usmeno provjeravanje.

**2.) PISANO PRAĆENJE I VREDNOVANJE** obuhvaća praćenje i vrednovanje VJEŠTINE PISANJA, SLUŠANJA S RAZUMIJEVANJEM, ČITANJA S RAZUMIJEVANJEM

Vještina pisanja provjerava se putem diktata, raznim zadatcima za provjeru znanja i vještina pisanja i razumijevanja čitanjem i slušanjem (krnji tekst, pridruživanje, višestruki izbor, pitanja i odgovori i slično) i pisanjem školskih zadaća. Pisanje školskih zadaća uvodi se u 5. razredu. Zadatci u školskoj zadaćnici mogu biti vođeni ili poluvođeni sastavak (koji treba imati komunikacijsku vrijednost, na primjer u obliku pisma, životopisa ili slično), prepisivanje izmiješanih rečenica ili nadopuna teksta. Tijekom školske godine, a na kraju svake nastavne cjeline znanje se provjerava pisanim provjerama znanja koje kombiniraju provjeru vještine razumijevanja čitanjem i slušanjem, te pisanja.

**3.) PRAĆENJE I VREDNOVANJE DOMAĆIH ZADAĆA I AKTIVNOSTI NA NASTAVNOM SATU:**

Da bi se ostvario cilj razvijanja radnih navika kod učenika, potrebno je domaće zadaće redovito pregledavati, i to brzim pregledom tijekom nastavnog sata (na primjer dok učenici rade na nekom zadatku) i povremenim detaljnijim pregledom radnih bilježnica, učeničkih bilježnica i učeničkih projekata. Opisno vrednovanje domaćih zadaća unositi u rubriku bilješki. Aktivnost učenika na nastavnom satu kontinuirano se prati i opisno vrednuje u rubrici bilješki.

**4.) ZAKLJUČNA OCJENA** proizlazi iz svih elemenata vrednovanja i praćenja rada učenika tijekom oba obrazovna razdoblja.

1. Ove ljestvice služe kao pomoć pri ocjenivanju učeničkih postignuća. Mogu se prilagođavati za različite oblike provjera znanja.

   Prije ocjenjivanja učenici bi trebali biti upoznati s elementima koji će se ocjenjivati. [↑](#footnote-ref-1)